L-avukat ta' Yorgen Fenech Charles Mercieca argumenta li ċ-ċitazzjoni mhix evidenza konkreta biex il-Qorti toġġezzjona għall-ħelsien mill-arrest. Dan qalu l-Ġimgħa fil-Qorti quddiem l-Imħallef Miriam Hayman li semgħet is-sottomissjonijiet fuq għala Fenech ma ngħatax il-ħelsien mill-arrest. Fenech fetaħ kawża kostituzzjonali wara li l-Qorti rrifjutat aktar minn darba li tapprova l-ħelsien mill-arrest. Hu kien arrestat f'Novembru 2019 bħala parti mill-investigazzjoni dwar l-irwol tiegħu fil-qtil tal-ġurnalista Daphne Caruana Galizia. Waqt is-sottomissjonijiet, Mercieca qal li l-irwol tal-Qorti fil-ġurisdizzjoni kostituzzjonali huwa li tissalvagwardja d-drittijiet fundamentali tal-bniedem. "Ejja ma niksrux id-drittijiet fundamentali f'każ fejn suppost qegħdin nipproteġuhom," stqarr l-avukat. B'referenza għall-Kodiċi Kriminali li titkellem fuq liema reati kriminali ma jingħatax il-ħelsien mill-arrest, Mercieca qal li kull talba għall-ħelsien għandha tkun ippruvata fuq bażi ta' evidenza. Għaldaqstant, l-Avukat tal-Istat ikollu jesebixxi kopja tar-rekord kriminali ta' Fenech li turi kienx hemm reati li ġiex ikkundannat għalihom. "Iċ-ċitazzjoni mhix evidenza u hija biss notifika għall-akkużat biex ikun jaf għalxiex qed jiġi akkużat. Ejja ma nispiċċawx f'sitwazzjoni fejn l-Avukat Ġenerali jiftaħ każ kontrija u jużaha biex jargumenta li m'għandux jingħata l-ħelsien mill-arrest," irrimarka Mercieca. Iċ-ċitazzjoni, magħrufa wkoll bħala l-lista tal-akkużi jew 'charge sheet', għandha ssemmi l-persuna mħarrka, u għandu jkun fiha, fil-qosor, il-fatti tal-akkuża. Għandu jkun fiha wkoll it-twissija li, jekk il-persuna mħarrka tonqos li tidher, hija tiġi arrestata b'mandat tal-Qorti u mressqa quddiem l-istess Qorti fil-jum li jkun imsemmi fil-mandat. Mercieca wissa li jekk Fenech ma jinstabx ħati għall-akkużi miġjuba kontrih, jidher biċ-ċar li sar żball kbir jekk il-proċeduri tal-lum ikunu bbażati fuqhom. Waqt is-seduta, ir-reġistratur tal-Qorti Kriminali ssejjaħ biex jesebixxi kopja tal-lista tal-akkużi tal-proċeduri kriminali ta' Fenech li huma relatati mal-ħasil ta' flus. L-avukati ta' Fenech oġġezzjonaw għax-xhieda tar-reġistratur. Ir-reġistratur tal-Qorti Kriminali kellu jesebixxi kopja taċ-ċitazzjoni relatata mal-proċeduri li huma għaddejjin bħalissa quddiem il-Maġistrat Donatella Frendo Dimech. Madanakollu, ir-rekord kriminali ta' Fenech diġà kien esebit minħabba li l-applikazzjoni oriġinali kienet kritika tad-digrieti li kienu relatati mal-qtil. L-Avukat tal-Istat Chris Soler stqarr li ġew ippreżentati akkużi ġodda kontra Fenech u li l- provvediment jirreferi għal ħafna fatturi relatati mal-akkużat. "Naħseb li akkużi oħrajn fuq każijiet separati jibqgħu relevanti, anke fil-kuntest tal-ġudizzji riċenti," hu spjega. L-avukati ta' Fenech argumentaw li dan mhuwiex mod kif wieħed jipprova l-karattru tal-akkużat u li lanqas il-karattru mhu biżżejjed biex ma jingħatax il-ħelsien mill-arrest. Soler irrisponda li r-rikorrent huwa meqjus innoċenti sakemm ikun hemm biżżejjed provi li huwa ħati u żied jgħid li dan il-prinċipju ma kienx qed jiġi kkontestat. Hu spjega li l-membri tad-Difiża jemmnu li meta wieħed jikkunsidra ċ-ċitazzjoni mal-evidenza, il-Qorti għandha tiddeċiedi li ma sar l-ebda ksur tad-drittijiet fundamentali. Hu saħaq li l-evidenza tad-dokumenti kienet relevanti u ammissibli. Għaldaqstant, hu sostna li l-Qorti għandha jkollha ideja ċara fuq iċ-ċirkostanzi tal-każ u li Artiklu 575 tal-Kodiċi Kriminali tagħti biżżejjed saħħa lill-Qorti biex din tiddeċiedi jekk għandux jingħata l-ħelsien mill-arrest. "Jien ġibt l-aħjar evidenza u dan mhuwiex allegazzjoni f'gazzetta imma dokument uffiċjali," irrimarka Soler. Mercieca qal li l-prinċipju li l-akkużat ikun meqjus innoċenti hija inkluża fid-drittijiet fundamentali. "Il-provi ta' fatt ma ssibhomx fiċ-ċitazzjoni imma ssibhom bl-evidenża". Is-seduta ġiet aġġornata għad-19 ta' Novembru fid-9am. L-Imħallef Miriam Hayman ippresediet fuq il-Qorti. Fenech kellu l-għajnuna tal-avukati Charles Mercieca u Gianluca Caruana Curran. Aqra aktar fuq il-każ: Is-servizzi tas-sigurtà kienu qed jgħassu lil Yorgen Fenech – Arnaud .td_uid_3_617cf38d887a5_rand.td-a-rec-img{text-align:left}.td_uid_3_617cf38d887a5_rand.td-a-rec-img img{margin:0 auto 0 0}